Rådets resolution

om indførelse af nationale ordninger for overvågning af og kontrol med forekomst af radioaktivt materiale i forbindelse med genvinding af metalliske materialer i medlemsstaterne

(2002/C 119/05)

RÅDET FOR DEN EUROPÆISKE UNION,

som tager følgende i betragtning:

(1) Anvendelse af strålingsteknologi i medlemsstaterne er underlagt en særlig reguleringsordning, som omfatter strenge kontrolforanstaltninger, herunder kontrol af grænseoverskridende bevægelser, og trods denne kontrol er der konstateret forekomst af ukontrollerede strålingskilder eller -materialer, som er forurenet med radionuklider af naturlig eller kunstig oprindelse, i metalliske materialer til genvinding.

(2) Forekomst af radioaktive materialer i metaller kan have alvorlige følger for virksomhedernes økonomi, miljøsikkerheden og i visse tilfælde menneskers sundhed, som det har været tilfældet i forbindelse med adskellige ulykker.

(3) Som en supplerende foranstaltning ud over de allerede eksisterende bestemmelser og for at formindske sandsynligheden for, at sådanne ulykker gentages, bør der træffes yderligere specifikke og tilstrækkelige forebyggelsesforanstaltninger, fordi der er strålingskilder, som blev anvendt, inden de nuværende kontrolordninger blev indført, eller fordi der altid er en sandsynlighed for, at en kilde unddrager sig de iværksatte kontrolordninger, eller fordi sådanne ordninger ikke nødvendigvis finder anvendelse.

(4) I forbindelse med forebyggelse af de radiologiske risici ved genvinding af metalliske materialer må det ikke glemmes, at metalindustrien har stor økonomisk og samfundsmæssig betydning i de fleste lande, navnlig i medlemsstaterne.

(5) Årsagen til forekomsten af radioaktive materialer i metaller skal findes uden for metalindustrien.

(6) Minimering af radiologiske risici i metalindustrien bør ske under hensyntagen til sikkerhedsnormerne på området, som generelt ikke er underlagt nogen regulering af de radiologiske aspekter. Det bør derfor indgå som et grundlæggende krav i de trufne foranstaltninger, at metalindustrien selv beskytter sig mod denne risikotype med henblik på så vidt muligt at forhindre, at der trænger radioaktivt materiale ind på metalområdet i mængder, der kan skade produkterne og markedet. Det bør derfor gennemføres snarest muligt i hele denne industris kommercielle del for så vidt angår råvarer, som bruges i metalværker. Dette kunne suppleres med en passende kontrol og overvågning af de færdige produkter.

(7) Forebyggelse af radiologiske risici ved genvinding af metaller er en aktivitet, der befinder sig på grænsefladen mellem to industriområder, der traditionelt kun har svag tilknytning til hinanden, og det forekommer derfor relevant, at gennemførelsen skal ske under hensyntagen til begge områders kapaciteter, behov og interesser, og udformafningen af de forebyggende foranstaltninger bør i den forbindelse være et resultat af et samarbejde mellem de forskellige aktører inden for de to industriområder, herunder de beslutningstagende myndigheder, de regulerende instanser, metalsektoren og sektoren for genvinding og håndtering af radioaktivt affald.

(8) Markedet for metalprodukter til genvinding er meget internationalt i sin art, og enhver foranstaltning, der træffes, bør tage denne omstændighed i betragtning; navnlig bør minimering af radiologiske risici ske på en ensartet måde i de forskellige medlemsstater, især i medlemsstaterne, hvor der ikke er nogen indre grænser, og hvor de radiologiske beskyttelsesnormer hviler på et fælles grundlag.

(9) Disse foranstaltninger vil kunne yde et meget positivt bidrag til at imødegå den ængstelse, der er opstået i offentligheden som følge af de ulykker, der er sket på stålværker og i skrotbehandlingscentre i de seneste år.

(10) Der er stigende bekymring på internationalt plan over den ulovlige handel med radioaktive materialer, og selv om forebyggelse af radiologiske risici ved genvinding af metaller ikke direkte vedrører sådanne aktiviteter, vil gennemførelsen af ordninger af denne type kunne være et yderligere bidrag til at mindske følgerne af sådanne ulovlige aktiviteter.

(11) I de senere år har forskellige internationale organisationer, herunder Den Internationale Atomnergiorganisation (IAEA), Verdenstoldorganisationen (WCO), Den Internationale Kriminalpolitiorganisation (Interpol) og De Forenede Nationers Økonomiske Kommission for Europa (ECE), i samarbejde med Den Internationale Genvindingssammenslutning (BIR), og som følge af de radiologiske ulykker i metalgenvindingssektoren vedtaget initiativer med henblik på minimering af radiologiske risici i denne industrisektor.

(12) Den nuværende fællesskabslovgivning indeholder grundlæggende normer for beskyttelse af arbejdstagernes og befolkningens sundhed mod de farer, som er forbundet med ioniserende stråling; de grundlæggende normer omfatter bestemmelser om frigivelsesniveauer, der fastsættes af de nationale kompetente myndigheder.

(13) Kommissionen har ligeledes taget flere initiativer til minimering af risici ved forekomst af radioaktive materialer i metalliske materialer til genvinding, herunder et tilsagn om at fremsætte forslag til et rådsdirektiv med henblik på at forbedre kontrollen med højaktive lukkede strålekilder i medlemsstaterne, offentliggørelse af retningslinjer for den praktiske anvendelse af begreberne frigivelse og undtagelse, og nedsættelse af en gruppe af eksperter fra medlemsstaterne vedrørende radioaktiv forurening af skrot.

(14) Rådets konklusioner fra juni 1999 vedrørende tilsyn med genvinding af metalprodukter og konklusionerne fra mødet om forebyggelse af radiologiske risici i forbindelse med genvinding af metalprodukter i Sevilla i januar 2002 med deltagelse af repræsentanter for strålingsbeskyttelsessektoren og metalindustrien.

(15) Forskellige medlemsstater har ligesom erhvervssammenslutninger og fagforbund i metalsektoren tilkendegivet deres bekymring på dette punkt over for Kommissionen med henblik på, at den træffer foranstaltninger på fællesskabsplan.

(16) I visse lande er der taget yderligere skridt i form af installation af strålingsovervågningssystemer på stålværker og i skrotlagringsfaciliteter, og der er truffet andre supplerende foranstaltninger for at forebygge, at denne type hændelser indtræffer, og for at forvalte de radioaktive materialer, der er opdaget i de metalliske produkter til genvinding.

(17) I visse tilfælde har disse nationale aktioner ført til en specifik integreret plan, der omfatter foranstaltninger vedrørende lovgivning, forvaltning, finansiering, drift, materialestyring, erhvervsuddannelse og oplysning, idet gennemførelse af sådanne integrerede ordninger har vist sig effektive til opdagelse og kontrol af ukontrollerede strålingskilder.

(18) Nogle af disse nationale ordninger bygger på forskellige foranstaltninger herunder frivillige tiltag i industrien, og disse foranstaltninger, som igen bygger på ansvarligheden hos en industri med en fast etableret praksis, har vist sig at være enkle at anvende og at give effektive resultater.

(19) Inden for de to berørte områder, metalområdet og det regulerede nukleare område eller strålebeskyttelsesområdet, har man gentagne gange udtrykt ønske om, at der gennemføres nationale ordninger.

(20) Markedet for metalliske materialer har tværnational karakter, hvorfor sådanne nationale initiativer bør udvikles i en mere global ramme med henblik på at sikre sammenhæng mellem de foranstaltninger og beslutninger, som de enkelte lande træffer; dette gælder særligt Det Europæiske Fællesskab, hvor der ikke er nogen indre grænser, og hvor der er fri bevægelighed for varer uden grænsekontrol,

1) OPFORDRER medlemsstaterne til at undersøge, hvilke foranstaltninger der er nødvendige for at minimere radiologiske risici ved forekomst af radioaktive materialer i metalliske materialer til genvindning med henblik på eventuelt at supplere deres bestemmelser om gennemførelse af Euratom-lovgivningen, navnlig direktivet om de grundlæggende sikkerhedsnormer(1);

2) OPFORDRER med henblik herpå Kommissionen til i samarbejde med medlemsstaterne at opstille en oversigt over de gældende foranstaltninger på området;

3) FORSTÅR, at funktionsdygtighed en og effektiviteten af disse forebyggende foranstaltninger mod radiologiske risici bygger på en række elementer, som bl.a. omfatter indgåelse af frivillige foranstaltninger, såsom frivillige aftaler, gennemførelse af tekniske eller retlige foranstaltninger eller en kombination heraf, tildeling af midler, uddannelse af berørte medarbejdere, udvikling af passende procedurer og informationsveje, herunder information af offentligheden, beredskab til at gribe ind i situationer med umiddelbar risiko og analyse af den indvundne erfaring med henblik på at forbedre de trufne foranstaltninger;

4) TILSKYNDER medlemsstaterne til at træffe de nødvendige foranstaltninger til at etablere ordninger på nationalt plan til minimering af radiologiske risici ved genvinding af metal og til så vidt muligt at forebygge forekomst af radioaktive materialer;

5) OPFORDRER Kommissionen til at fremme og lette ensartetheden mellem forskellige nationale ordninger, at lette udvekslingen af oplysninger mellem medarbejdere i de nationale ordninger, i samarbejde med medlemsstaterne at foretage systematisk indsamling af de oplysninger, der fremgår af de forskellige nationale planer, således at de kan anvendes som udgangspunkt for ajourføringer og forbedringer, samt at pege på mulige forbedringer med henblik på at skabe overenstemmelse mellem de grænseoverskridende kontrolaspekter;

6) TILSKYNDER den enkelte medlemsstat til at træffe foranstaltninger til i videst muligt omfang at minimere forekomsten af radioaktive materialer af betydning ud fra et strålingsbeskyttelsessynspunkt ved import af metalliske materialer, at underkaste radioaktive materialer, der opdages i importerede sendinger, en passende kontrol og at lette sikker tilbagesendelse af radioaktive materialer, der i et andet land opdages i sendinger med oprindelse på dens område, især for så vidt angår varebevægelser inden for Fællesskabet;

7) OPFORDRER Kommissionen til at fortsætte sine undersøgelser af, hvordan forekomst af radioaktive materialer i import af metalliske materialer kan begrænses, og hvordan deres sikre tilbagesendelse af opdagelsen kan lettes;

8) ANFØRER, at oprindelseslandets tekniske, retlige og administrative ressourcer til en sikker håndtering af radioaktive materialer bør evalueres, inden radioaktive materialer sendes tilbage til oprindelseslandet;

9) OPFORDRER medlemsstaterne til at sørge for, at der oprettes og iværksættes ordninger, der gør det lettere at håndtere forurenet materiale, der udgør strålingskilder, og som opdages under genvindingskredsløbet, med en klar fastlæggelse af ansvarsområder, med henblik på at fremme opdagelse og korrekt håndtering af sådanne radioaktive materialer;

10) UNDERSTREGER, at det er vigtigt at tage passende skridt til at sikre, at "herreløse" strålingskilder (orphan sources) underkastes passende tilsyn;

11) TILSKYNDER medlemsstaterne til at samarbejde indbyrdes og med bistand fra Kommissionen om udveksling af erfaringer, oplysninger og teknologi med henblik på udvikling af nationale ordninger til forebyggelse af radiologiske risici ved genvinding af metalprodukter, især risikoen for, at radioaktive materialer bliver blandet med skrot til genvinding. Foreslår i denne forbindelse, at hver medlemsstat og Kommissionen udpeger et organ, der skal være ansvarligt for koordineringen af forebyggelsesordningerne;

12) RÅDER medlemsstaterne og Kommissionen til at bruge de oplysninger, der fremkommer ved gennemførelsen af disse forebyggelsesordninger, til at samarbejde med de internationale ordninger, der skal forhindre ulovlig handel med radioaktive materialer.

(1) Rådets direktiv 96/29/Euratom af 13. maj 1996 om fastsættelse af grundlæggende sikkerhedsnormer til beskyttelse af befolkningens og arbejdstagernes sundhed mod de farer, som er forbundet med ioniserende stråling (EFT L 159 af 29.6.1996, s. 1).